钦定古今图书集成/明伦汇编/氏族典/第230卷 > 杨邦乂
## 钦定古今图书集成/明伦汇编/氏族典/第230卷 > 杨邦乂

按《宋史杨邦乂传》：“邦乂，字晞稷，吉州吉水人。博通古
今，以舍选登进士第。遭时多艰，每以节义自许。历婺
源尉、蕲庐建康三郡教授，改秩知溧阳县。建炎三年，
金人逼城，时李棁以户部尚书董军饷，陈邦光以显
谟阁直学士守建康，皆具降状。金帅完颜宗弼既入
城，棁、邦光率官属迎拜，惟邦乂不屈膝。宗弼遣官说”
邦乂，许以旧官。邦乂以首触柱础流血，曰：“速杀我。”翌
日，宗弼等与棁、邦光宴堂上，立邦乂于庭。有刘团练
者，以幅纸书“死活”二字示邦乂，邦乂奋笔书“死”字。金
人相顾动色，然未敢害也。邦乂大骂，宗弼怒杀之，剖
其心，年四十四。事闻，赠直秘阁，谥忠襄，官其四子。绍
兴七年，加赠徽猷阁待制。